WHAUP กระแสแรง! มั่นใจธุรกิจโตเด่น ลุ้นเทรดทะลุ 31 บ.
WHAUP กระแสแรง! ลุ้นเทรดทะลุ 31 บาท จากราคา IPO ที่ 26.25 บาท มั่นใจธุรกิจโตเด่น กองทุนใหญ่ทั้งใน-ต่างประเทศเข้าลงทุนเพียบ 
11 เม.ย. 2560

ผู้สื่อข่าวรายงานว่า ในวันนี้ (10 เม.ย.) บริษัทดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP จะเข้าซื้อขายในตลาดหลักทรัพย์แห่งประเทศไทย (SET) เป็นวันแรกในกลุ่มอุตสาหกรรมทรัพยากร หมวดธุรกิจพลังงานและสาธารณูปโภค ด้วยราคา IPO ที่ 26.25 บาท
โดย นายวิเศษ จูงวัฒนา ประธานเจ้าหน้าที่บริหาร WHAUP เปิดเผยว่า บริษัทเตรียมนำหุ้นเข้าซื้อขายในตลาดหลักทรัพย์แห่งประเทศไทย (ตลท.) วันแรกในวันที่ 10 เม.ย.นี้ ในหมวดพลังงานและสาธารณูปโภค ภายใต้ชื่อย่อ WHAUP โดยเชื่อว่าการเข้าซื้อขายในตลาดหลักทรัพย์ในครั้งนี้ จะได้รับการตอบรับจากนักลงทุนเป็นอย่างดี
ทั้งนี้ WHAUP เป็นผู้ประกอบธุรกิจให้บริการสาธารณูปโภคน้ำเพื่ออุตสาหกรรมแบบครบวงจร แก่ผู้ประกอบการอุตสาหกรรมในนิคมอุตสาหกรรมและเขตประกอบการอุตสาหกรรมของเหมราช ในกลุ่ม WHA อันได้แก่ การจำหน่ายน้ำดิบ การผลิตและจำหน่ายน้ำเพื่ออุตสาหกรรม และการบริหารจัดการน้ำเสีย นอกจากนี้ ยังดำเนินธุรกิจพลังงาน โดยลงทุนในธุรกิจผลิตและจำหน่ายไฟฟ้าทั้งในประเทศและต่างประเทศ
โดยบริษัทเสนอขายหุ้นสามัญให้แก่ประชาชนเป็นครั้งแรก (IPO) จำนวนรวมทั้งสิ้น 229.50 ล้านหุ้น โดยแบ่งเป็น 2 ส่วน คือ หุ้นสามัญเพิ่มทุนจำนวน 125 ล้านหุ้น และหุ้นสามัญของผู้ถือหุ้นเดิม คือ H-International (SG) Pte. Ltd. จำนวน 104.50 ล้านหุ้น ที่ราคาจองซื้อ 26.25 บาทต่อหุ้น
สำหรับเม็ดเงินจากการเสนอขายหุ้นสามัญเพิ่มทุนให้แก่ประชาชนเป็นครั้งแรกนี้ บริษัทจะนำไปลงทุนในโครงการด้านสาธารณูปโภค และโครงการโรงไฟฟ้าเพื่อขยายธุรกิจต่อไป อีกส่วนหนึ่งจะใช้ในการชำระคืนเงินกู้จากสถาบันการเงินจำนวนหนึ่ง ซึ่งจะทำให้อัตราหนี้สินต่อทุน (D/E) ซึ่งปัจจุบันอยู่ที่ 1.5 เท่าลดลง ส่วนที่เหลือจะนำไปใช้เป็นเงินทุนหมุนเวียนของกิจการ ขณะที่ผลประกอบการปี 59 มีกำไรสุทธิ 369.48 ล้านบาท เพิ่มขึ้น 135% จากช่วงเดียวกันของปีก่อนที่มีกำไรสุทธิ 157.12 ล้านบาท
ส่วนแผนการลงทุน บริษัทจะต่อยอดจากการลงทุนในธุรกิจพลังงาน เช่น โรงไฟฟ้า IPP SPP และ VSPP ที่เปิดดำเนินการไปแล้วจำนวนประมาณ 350 เมกะวัตต์ (ตามสัดส่วนการลงทุน) และอยู่ระหว่างการก่อสร้างอีก 190 เมกะวัตต์ ซึ่งจะเปิดดำเนินการเชิงพาณิชย์ครบ 540 เมกะวัตต์ (ตามสัดส่วนการลงทุน) ในราวต้นปี 62
นอกจากนี้ บริษัทอยู่ระหว่างเตรียมความพร้อมสำหรับโครงการผลิตไฟฟ้าจากพลังงานทดแทน ได้แก่ โครงการผลิตไฟฟ้าพลังงานแสงอาทิตย์บนพื้นที่หลังคาของคลังสินค้า หรือโรงงานให้เช่าภายใต้การบริหารจัดการของกลุ่ม WHA ซึ่งมีพื้นที่รวมกว่า 2 ล้านตารางเมตร และอยู่ระหว่างการพัฒนาโครงการบริหารจัดการขยะอุตสาหกรรมเพื่อพลังงาน ในนาม บริษัท ชลบุรี คลีนเอ็นเนอร์ยี จำกัด (CCE) ซึ่งเป็นบริษัทร่วมทุนระหว่าง WHAUP กับบริษัทในเครือ บริษัทโกลว์ พลังงาน จำกัด (มหาชน) หรือ GLOW และ บริษัท SUEZ (ในสัดส่วนร้อยละ 33.33)
อนึ่ง เมื่อวันที่ 24 ก.พ.ที่ผ่านมา CCE ได้เข้าลงนามในสัญญาซื้อขายไฟฟ้ากับการไฟฟ้าส่วนภูมิภาค (กฟภ.) ในโครงการโรงไฟฟ้าขยะอุตสาหกรรมที่มีกำลังการผลิตติดตั้งขนาด 8.63 เมกะวัตต์ และคาดว่าจะสามารถเริ่มดำเนินการเชิงพาณิชย์ได้ในช่วงไตรมาส 4/62
 
ส่วน นางสาวจรีพร จารุกรสกุล ประธานเจ้าหน้าที่บริหารกลุ่ม บริษัทดับบลิวเอชเอ คอร์ปอเรชั่น จำกัด (มหาชน) หรือ WHA หรือ WHA Group กล่าวในฐานะบริษัทแม่ของ WHAUP ว่า มีความมั่นใจว่าหุ้น WHAUP จะได้รับการตอบรับที่ดีจากนักลงทุน เนื่องจากในช่วงการเสนอขายหุ้นนั้นมียอดจองซื้อเข้ามาเกินกว่า 5 เท่า
โดยมีกองทุนขนาดใหญ่เข้ามาจองซื้อหุ้นหลายราย ได้แก่ กองทุน Templeton ที่ถือหุ้นอยู่ในบริษัทแม่อยู่แล้ว ได้เข้ามาลงทุนใน WHAUP ในสัดส่วน 1.2% และเอไอเอเข้ามาถือ 2.3% รวมทั้งสถาบันในประเทศ เช่น กองทุนบำเหน็จบำนาญข้าราชการ (กบข.) และกองทุนภายใต้การบริการจัดการของ บลจ.รายอื่นๆ ซึ่งได้รับการยืนยันว่าเป็นการลงทุนในระยะยาว เนื่องจากเห็นถึงศักยภาพและการเติบโตที่ยังจะมีเพิ่มขึ้นอย่างต่อเนื่อง ส่วน WHA ยืนยันว่าจะไม่มีการขายหุ้นออกจาก WHAUP โดยสัดส่วนการถือหุ้นยังคงอยู่ในระดับ 70% ของจำนวนหุ้นทั้งหมด
“เรายืนยันว่าจะคงสัดส่วนการถือหุ้นที่ 70% ซึ่งมั่นใจว่านักลงทุนจะให้การตอบรับเป็นอย่างดีในการซื้อขายหุ้น WHAUP วันแรก โดยในช่วงจองซื้อมีความต้องการล้นถึง 5 เท่า และมีกองทุนขนาดใหญ่ที่เข้ามาถือหุ้นด้วย แสดงถึงความมั่นใจในบริษัทเรา ซึ่งเรามีแนวโน้มการเติบโตที่ดี ทั้งในแง่ของกำลังการผลิตไฟฟ้า และการบริหารจัดการน้ำ ที่จะเพิ่มขึ้นอย่างต่อเนื่อง”นางสาวจรีพร กล่าว
 
ขณะที่ นางสาววีณา เลิศนิมิตร ผู้ช่วยผู้จัดการใหญ่สาย Primary Distribution ธนาคารไทยพาณิชย์ ในฐานะที่ปรึกษาทางการเงิน และในนามตัวแทนบริษัทหลักทรัพย์ไทยพาณิชย์ จำกัด หรือ บล.ไทยพาณิชย์ ผู้จัดการการจัดจำหน่ายและรับประกันการจำหน่ายหุ้น IPO ของ WHAUP เปิดเผยว่า ธุรกิจของ WHAUP มีความโดดเด่นในด้านการเป็นผู้ประกอบการธุรกิจสาธารณูปโภค และพลังงานครบวงจร ซึ่งมีโอกาสการเติบโตจากการขยายธุรกิจของบริษัท
ผนวกกับศักยภาพการดำเนินงานของบริษัทที่มีความเชี่ยวชาญในการดำเนินธุรกิจสาธารณูปโภค และพลังงาน กอปรกับความแข็งแกร่งของทีมผู้บริหาร WHAUP และกลุ่ม WHA Group ซึ่งมีการบริหารงานอย่างมืออาชีพ และสะท้อนให้เห็นถึงความแข็งแกร่งของธุรกิจได้เป็นอย่างดี
 
อย่างไรก็ตาม แหล่งข่าวรายหนึ่ง เปิดเผยกับ “ข่าวหุ้นธุรกิจออนไลน์” ว่า ราคาหุ้น WHAUP มีแนวโน้มปรับตัวขึ้นสูงถึง 31.75 บาท โดยคำนวณจากค่า P/E ที่ระดับ 25 เท่า และกำไรต่อหุ้น (EPS) ที่ 1.27 บาท โดย WHAUP เป็นบริษัทขนาดใหญ่ ผนวกกับธุรกิจมีแนวโน้มเติบโตแข็งแกร่ง ขณะที่บริษัทแม่ WHA ถือหุ้นอยู่ถึง 70% รวมทั้งมีกองทุนขนาดใหญ่ทั้งในและต่างประเทศถือหุ้นอยู่ด้วย ซึ่งคาดว่าน่าจะสร้างความเชื่อมั่นให้กับนักลงทุนได้ในระดับหนึ่ง ดังนั้น จึงมองว่าราคาหุ้นน่าจะปรับตัวขึ้นประมาณ 20.95% จากราคา IPO ที่ 26.25 บาท